**Næsten hver tredje lærer, eleverne møder på skolerne i Egedal, er ikke læreruddannet.**

En analyse fra Arbejderbevægelsens Erhvervsråd viser, at 30% af ”lærerne” ansat på skolerne i Egedal ikke har en læreruddannelse.

Det giver Egedal en lidet smigrende placering som nummer fem over de kommuner i Danmark med flest ikke læreruddannede ansat i folkeskolen.

Dette er en glidebane, som Skoleudvalget og Byrådet må og skal tage aldeles alvorligt.

Vi indbyder gerne til et samarbejde om, hvordan Egedal kommune fremover kan blive mere attraktiv, når vi skal kunne rekruttere og fastholde læreruddannede lærere.

Det er ingen hemmelighed for hverken politikere, administration eller lærere, at lønniveauet i vores kommune ligger en del under omegnskommunerne og har gjort det i de sidste mange mange år. Dette har administrationen fx tydeligt påvist i en særdeles gennemarbejdet Lønanalyse i 2016.

Måske skal en del af forklaringen findes her?

Med venlig hilsen

Steen Herløv Madsen

Kredsformand

Egedal Lærerkreds

Rørsangervej 13

3650 Ølstykke